ଦିଲ୍ଲୀଃ ସ୍ୱାଧୀନତାର ୭୫ ବର୍ଷ ପୂର୍ତ୍ତି ପାଳନ କରୁଛି ଭାରତ। ଲାଲକିଲ୍ଲାରୁ ପ୍ରଧାନମନ୍ତ୍ରୀ ଜାତୀୟ ପତାକା ଉତ୍ତୋଳନ କରିବା ସହ ଦେଶବାସୀଙ୍କୁ ସମ୍ୱୋଧନ କରିଛନ୍ତି। ଦେଶକୁ ପରିବାରବାଦ ରାଜନୀତି ସମେତ ଭ୍ରଷ୍ଟାଚାରରୁ ଦୂରେଇବାକୁ ଆହ୍ୱାନ ଦେଇଛନ୍ତି ପ୍ରଧାନମନ୍ତ୍ରୀ। ସ୍ୱାଧୀନତାର ଅମୃତ କାଳରେ ପାଞ୍ଚ ପ୍ରାଣ ଉପରେ ଗୁରୁତ୍ୱ ଦେବାକୁ ପରାମର୍ଶ ଦେଇଛନ୍ତି ମୋଦି।
ସ୍ୱାଧୀନତାର ୭୫ ବର୍ଷ ପୂର୍ତ୍ତି ପାଳନ କରୁଛି ସାରା ଦେଶ। ଲାଲକିଲ୍ଲାରୁ ପ୍ରଧାନମନ୍ତ୍ରୀ ମୋଦି ଜାତୀୟ ପତାକା ଉତ୍ତୋଳନ କରିବା ସହ ସମ୍ମିଳିତ ପ୍ୟାରେଡରେ ଅଭିବାଦନ ଗ୍ରହଣ କରିଛନ୍ତି। ଅମୃତକାଳ ସବୁ ଦେଶବାସୀଙ୍କ କର୍ତ୍ତବ୍ୟକାଳ ପାଲଟୁ ବୋଲି କହିଛନ୍ତି ପ୍ରଧାନମନ୍ତ୍ରୀ। ଅମୃତକାଳର ପଞ୍ଚପ୍ରାଣକୁ ନେଇ ଆଗକୁ ବଢ଼ିବାକୁ ହେବ ବୋଲି କହିଛନ୍ତି ମୋଦି। ବଡ଼ ସଂକଳ୍ପ ନେଇ ଆଗକୁ ବଢ଼ିବା, ନିଜ ଭିତରେ ଥିବା ଗୁଲାମୀର କୌଣସି ଅଂଶ ଥିଲେ ତାକୁ ବଞ୍ଚିବାକୁ ଦେବାନି, ନିଜର ରାଜୁତି ଉପରେ ଗର୍ବ କରିବା, ଏକତା ଓ ଏକଜୁଟ ରହିବା ସହ ନାଗରିକ ନିଜର କର୍ତ୍ତବ୍ୟ ତୁଲାଇବା ଜରୁରୀ ବୋଲି କହିଛନ୍ତି ପ୍ରଧାନମନ୍ତ୍ରୀ।
ଦେଶ ସମ୍ମୁଖରେ ଦୁଇଟି ବଡ଼ ଆହ୍ୱାନ ଛିଡ଼ା ହୋଇଛି। ଭ୍ରଷ୍ଟାଚାର ଓ ଭାଇ-ପୁତୁରା ପରିବାରବାଦ ରାଜନୀତି। ଏ ଦୁଇଟିରୁ ଦୂରେଇ ରହିବାକୁ ହେବ ବୋଲି କହିଛନ୍ତି ପ୍ରଧାନମନ୍ତ୍ରୀ। ଯେଉଁମାନେ ଦେଶକୁ ଲୁଟିଛନ୍ତି, ସେମାନେ ଦେଶକୁ ଫେରାଇବାକୁ ବି ପଡ଼ିବ। ପରିବାରବାଦ କଥା କହିଲେ, ଲୋକଙ୍କୁ ଲାଗୁଛି କି ସେ ରାଜନୀତିର କଥା କହୁଛନ୍ତି।
ଅମୃତ କାଳ ପାଇଁ ଜୟ ଜବାନ, ଜୟ କିଷାନ ସହ ଜୟ ବିଜ୍ଞାନ ଓ ଜୟ ଅନୁସନ୍ଧାନର ଆବଶ୍ୟକତା ଅଛି। ଦେଶର ଯୁବଗୋଷ୍ଠୀକୁ ଅସୀମ ଅନ୍ତରୀକ୍ଷରୁ ସମୁଦ୍ରର ଗଭୀରତା ଯାଏ ଗବେଷଣା ପାଇଁ ଭରପୁର ସାହାଯ୍ୟ ଦେବାକୁ ସରକାର ପ୍ରୟାସ କରୁଛନ୍ତି। ମହିଳାଙ୍କ ମର୍ଯ୍ୟାଦାକୁ କୌଣସିମତେ କ୍ଷୁର୍ଣ୍ଣ ହେବାକୁ ଦେବାନି। ନାରୀଶକ୍ତିର ଗାରିମା ରକ୍ଷା ଦିଗରେ ବକ୍ତବ୍ୟ ଓ ଆଚରଣରେ ସଂଯତ ରହିବା ଜରୁରୀ। ଆତ୍ମନିର୍ଭର ଭାରତ ସରକାରୀ ଏଜେଣ୍ଡା ନୁହେଁ। ବରଂ ସମାଜର ଜନଆନ୍ଦୋଳନ। ଏହାକୁ ଆଗକୁ ନେବାକୁ ହେବ।
ଅମୃତ କାଳର ପ୍ରଥମ କିରଣ ଆଙ୍କାକ୍ଷୀ ସମାଜର ଆଶାକୁ ପୂରଣ କରୁ। ଆମ ଦେଶ ଭିତରେ କେତେ ବଡ଼ ସାମର୍ଥ୍ୟ ଅଛି, ତ୍ରିରଙ୍ଗା ହିଁ ତାହାର ପ୍ରତୀକ ବୋଲି କହିଛନ୍ତି ପ୍ରଧାନମନ୍ତ୍ରୀ।
ନୂଆଦିଲ୍ଲୀଃ ଦେଶ ସ୍ୱାଧୀନତାକୁ ୭୫ ବର୍ଷ ପୂର୍ତ୍ତି କାଳରେ ରବିବାର ସଂଧ୍ୟାରେ ରାଷ୍ଟ୍ରପତି ଦ୍ରୌପଦୀ ମୁର୍ମୁ ଦେଶବାସୀଙ୍କୁ ସମ୍ବୋଧିତ କରିଛନ୍ତି । ମୁର୍ମୁ ତାଙ୍କ ଅଭିଭାଷଣରେ କହିଛନ୍ତି, ଦେଶ ପ୍ରତିବର୍ଷ ୧୪ ଅଗଷ୍ଟକୁ ବିଭାଜନ ବିଭିଷିକା ସ୍ମୃତି ଦିବସ ଭାବେ ପାଳନ କରିଥାଏ । ଉଦ୍ଦେଶ୍ୟ ଥିଲା, ସାମାଜିକ ସମୃଦ୍ଧି, ମାନବ ସଶକ୍ତିକରଣ ଓ ଏକତାର ବୃଦ୍ଧି ।
୧୫ ଅଗଷ୍ଟ ୧୯୪୭ରେ ଆମେ ଉପନିବେଶକ ଶାସନର ଶୃଙ୍ଖଳକୁ ଭାଙ୍ଗି ଥିଲେ । ଆମେ ଆମ ନିୟତିକୁ ଏକ ନୂଆ ସ୍ୱରୂପ ଦେବାକୁ ନିର୍ଣ୍ଣୟ ନେଇଥିଲୁ । ଆମେ ଏହି ଶୁଭ ଦିବସର ବର୍ଷ ପୂର୍ତ୍ତି ଅବସରରେ ସମସ୍ତ ସ୍ୱାଧୀନତା ସଂଗ୍ରାମୀଙ୍କୁ ପ୍ରଣାମ କରିଥାଉ । ଯେଉଁମାନେ ନିଜର ସର୍ବସ୍ୱ ବଳିଦାନ କରିଦେଲେ, ଯେମିତି ଆମେ ସବୁ ଏକ ସ୍ୱାଧୀନ ଭାରତରେ ପ୍ରଶ୍ୱାସ ନେଇପାରୁ । ତାହା ହୋଇଛି । ଏହାରି ମଧ୍ୟରେ ଭାରତ ମାଟିରେ ଲୋକତନ୍ତ୍ରର ଚେର ଲଗାତର ଗଭୀର ଓ ମଜବୁତ ହେବାରେ ଲାଗିଛି ।
ରାଷ୍ଟ୍ରପତି ଆହୁରି କହିଛନ୍ତି, ସେହି ଦିନମାନଙ୍କରେ ଲୋକତନ୍ତ୍ର ଆର୍ଥିକ ରୂପେ ଉନ୍ନତ ରାଷ୍ଟ୍ରଗୁଡିକ ପର୍ଯ୍ୟନ୍ତ ସିମିତ ଥିଲା । ବିଦେଶ ଶାସକମାନେ ବର୍ଷ ବର୍ଷ ଧରି ଭାରତର ଶୋଷଣ କରିଥିଲେ । ଏହି କାରଣରୁ ଭାରତର ଲୋକ ଦାରିଦ୍ର୍ୟ ଓ ଅଶିକ୍ଷା ମଧ୍ୟରେ ବୁଡି ରହିଥିଲେ ।
ଭାରତର ସ୍ୱାଧୀନତା ଆମ ସହ ବିଶ୍ୱରେ ଲୋକତନ୍ତ୍ରର ସମସ୍ତ ସମର୍ଥକଙ୍କ ପାଇଁ ହୋଇଛି ଉତ୍ସବର ବିଷୟ । ଲୋକତନ୍ତ୍ରର ମହତ୍ୱ ଓ ବାସ୍ତବତାକୁ ଭାରତ ବିଶ୍ୱରେ ପରିଚିତ କରାଇଛି । ଗାନ୍ଧୀଜି ସତ୍ତାର ବିକେନ୍ଦ୍ରିକରଣ ଓ ଜନସାଧାରଣଙ୍କୁ ଅଧିକାର ସମ୍ପନ୍ନ କରିବାକୁ ପ୍ରୟାସ କରିଥିଲେ । ମହାତ୍ମା ଗାନ୍ଧୀଙ୍କ ପରି ମାହାନାୟକମାନଙ୍କ ନେତୃତ୍ୱରେ ହୋଇଥିବା ସ୍ୱାଧୀନତା ସଂଗ୍ରାମ କାଳରେ ଆମର ପ୍ରାଚୀନ ଜୀବନର ମୂଲ୍ୟାୟନକୁ ଆଧୁନିକ ଯୁଗରେ ପୁଣି ସ୍ଥାପିତ କରାଗଲା । ତେଣୁ ମୋ ମତରେ, ଭାରତର ଏହି ଉପଲବ୍ଧି କେବଳ ସଂଯୋଗ ନ ଥିଲା ।
ରାଷ୍ଟ୍ରପତି ମୁର୍ମୁୁ ତାଙ୍କ ଅଭିଭାଷଣରେ ଆଗକୁ କହିଛନ୍ତି କି, ଦେଶବାସୀ ଆତ୍ମନିର୍ଭର ଭାରତ ନିର୍ମାଣର ସଂକଳ୍ପରେ ଅଂଶଗ୍ରହଣ କରିଛନ୍ତି । ଏହି ଯୁଗାନ୍ତକାରୀ ଆନ୍ଦୋଳନ ଆମ ସଂଘର୍ଷକୁ ବିଶ୍ୱ ସ୍ତରରେ ସ୍ଥାପିତ କରିଛି । ତାକୁ ସମ୍ମାନ ଦେଇ ଏହି ମହୋତ୍ସବର ଆରମ୍ଭ ହୋଇଛି । ଏହି ମହୋତ୍ସବ ଭାରତର ଜନତାଙ୍କୁ ସମର୍ପିତ ଥିବା ରାଷ୍ଟ୍ରପତି କହିଛନ୍ତି । ଶେଷରେ ଆଜାଦୀକା ଅମୃତ ମହୋତ୍ସବ ମାର୍ଚ୍ଚ ୨୦୨୧ରେ ଦାଣ୍ଡି ଯାତ୍ରାର ସ୍ମୃତିକୁ ପୁନଃ ଜୀବନ୍ତ କରାଇ ଆରମ୍ଭ କରାଯାଇଥିବା କହିବାକୁ ଭୁଲିନାହାନ୍ତି ରାଷ୍ଟ୍ରପତି ମୁର୍ମୁ ।
ସ୍ୱାଧୀନତା ଦିବସ ପାଳନ ଅବସରରେ ରାଷ୍ଟ୍ରପତି ଭାବେ ଶପଥ ନେବା ପରେ ଏହା ଦ୍ରୌପଦୀ ମୁର୍ମୁଙ୍କ ପ୍ରଥମ ଅଭିଭାଷଣ ।
କେନ୍ଦ୍ର ସରକାରଙ୍କ ହର୍ ଘର୍ ତ୍ରିରଙ୍ଗା ଅଭିଯାନରେ ପ୍ରତ୍ୟେକ ବ୍ୟକ୍ତିଙ୍କୁ ଜାତୀୟ ପତାକା କିଣି ନିଜ ଘରେ ଉଡ଼ାଇବାକୁ କୁହାଯାଇଛି। କିନ୍ତୁ ଏତିକିବେଳେ ଓଡ଼ିଶା ସରକାର ଏହାକୁ ମାଗଣାରେ ଦେବେ ବୋଲି ଘୋଷଣା କରିଛନ୍ତି। ୟୁପିରେ ରାସନ ପାଇଁ ତ୍ରିରଙ୍ଗାକୁ ବାଧ୍ୟ କରାଯାଉଥିବା ଭିଡିଓ ଭାଇରାଲ ପରେ ଏବେ ଏହାକୁ ନେଇ ଜାତୀୟ ରାଜନୀତି ସରଗରମ ଥିଲା ବେଳେ ଓଡ଼ିଶା ସରକାରଙ୍କ ମିଶନ ଶକ୍ତି ବିଭାଗର ଏଭଳି ନିଷ୍ପତ୍ତି ବିଜେପିକୁ କଡ଼ା କାଉଣ୍ଟର ସଦୃଶ ହୋଇଛି। ତ୍ରିରଙ୍ଗା କିଣ। ନଚେତ୍ ରାସନ ସାମଗ୍ରୀ ଦେବୁନି। ରାସନ ପାଇବା ପାଇଁ ତ୍ରିରଙ୍ଗା କିଣିବାକୁ ଗରିବ ହିତାଧିକାରୀଙ୍କୁ କିଭଳି ବାଧ୍ୟ କରାଯାଉଛି, ଏହାର ଏକ ପୋଷ୍ଟ ସୋସିଆଲ ମିଡିଆରେ ପୋଷ୍ଟ କରି ବିଜେପି ସାଂସଦ ବରୁଣ ଗାନ୍ଧୀ ସ୍ୱର ଉତ୍ତୋଳନ କରିଛନ୍ତି।
ବରୁଣଙ୍କ ପଛେ ପଛେ ରାହୁଲ ବି କେନ୍ଦ୍ର ସରକାର ଓ ଯୋଗୀଙ୍କୁ ଧିକ୍କାର କରିଛନ୍ତି। ସ୍ୱାଧୀନତାର ଅମୃତ ମହୋତ୍ସବ ପାଳନ ବେଳେ ଏଭଳି ବିରଳ ଓ ବିକଳ ଚିତ୍ର ପଦାକୁ ଆସିଥିଲା ବେଳେ ଏତିକିବେଳେ ନବୀନ ସରକାର ମାଗଣାରେ ତ୍ରିରଙ୍ଗା ଦେବାକୁ ଘୋଷଣା କରିଛନ୍ତି। ମିଶନ ଶକ୍ତିର ସଦସ୍ୟାଙ୍କୁ ୩୦ ଲକ୍ଷ ତ୍ରିରଙ୍ଗା ତିଆରି କରି ମାଗଣାରେ ବାଣ୍ଟିବାକୁ ଦାୟିତ୍ୱ ଦିଆଯାଇଛି। ସେପଟେ କଟକରେ ତ୍ରିରଙ୍ଗାକୁ ଅସମ୍ମାନ ପ୍ରସଙ୍ଗରେ କଂଗ୍ରେସ ବି ଗର୍ଜିଛି। ଏ ଯାଏ କୌଣସି ଆକ୍ସନ ହୋଇନି କାହିଁକି ବୋଲି ପଚାରିଛି। ଜାତୀୟ ପତାକାକୁ ଅସମ୍ମାନ ହୋଇଥିବାରୁ ଏଥିଲାଗି ଆୟୋଜକ ବି ସମଦାୟୀ। ଆୟୋଜକ ଭୁଲ୍ ମାଗନ୍ତୁ ବୋଲି ଦାବି କରିଛି କଂଗ୍ରେସ। ଆଉ ରାଜ୍ୟ ସରକାରଙ୍କ ମାଗଣାରେ ତ୍ରିରଙ୍ଗା ବାଣ୍ଟିବା ଘୋଷଣା ସାଙ୍ଗକୁ ତ୍ରିରଙ୍ଗା ଅସମ୍ମାନ ଉପରେ ଆପତ୍ତି ଉଠାଇଥିବା କଂଗ୍ରେସ ଅଭିଯୋଗର ଉତ୍ତର ରଖିଛି ବିଜେପି। ସ୍ୱାଧୀନତାର ଅମୃତ ମହୋତ୍ସବ।
ହେଲେ କେଉଁଠି ଏହି ମହୋତ୍ସବକୁ ନେଇ ଉଲ୍ଲାସ, ଉଦ୍ଦୀପନା ତ କେଉଁଠି ବିକଳ ଚିତ୍ର ଆସୁଛି। ତ କେଉଁଠି ତ୍ରିରଙ୍ଗାକୁ ଅସମ୍ମାନ ତ କେଉଁଠି ମାଗଣାରେ ବାଣ୍ଟିବା ଭଳି ଘୋଷଣା ହେଉଛି। ସର୍ବୋପରି ଜାତୀୟ ପତାକାକୁ ନେଇ ରାଜନୀତି ଅଧିକା। ଆଉ ଦେଶପ୍ରେମ କମ୍ କି ବୋଲି ସାଧାରଣରେ ଚର୍ଚ୍ଚାକୁ ଖୋରାକ୍ ଯୋଗାଉଛି।
ଦେଶର ଚତୁର୍ଦ୍ଦଶ ଉପରାଷ୍ଟ୍ରପତି ଭାବରେ ଜଗଦୀପ ଧନକଡ଼ଙ୍କୁ ମହାମହିମ ରାଷ୍ଟ୍ରପତି ପଦ ଓ ଗୌପନୀୟତାର ଶପଥ ପାଠ କରାଇଛନ୍ତି। ଦେଶର ଦ୍ୱିତୀୟ ସର୍ବୋଚ୍ଚ ସାମ୍ୱିଧାନିକ ପଦବୀର ଅଧିକାରୀ ସାଜିଛନ୍ତି ଜଗଦୀପ। ରାଷ୍ଟ୍ରପତି ଭବନରେ ଆୟୋଜିତ ଶପଥ ପାଠ ସମାରୋହରେ ପ୍ରଧାନମନ୍ତ୍ରୀ, ପୂର୍ବତନ ରାଷ୍ଟ୍ରପତି ରାମନାଥ କୋବିନ୍ଦଙ୍କ ସମେତ ବହୁ ମାନ୍ୟଗଣ୍ୟ ବ୍ୟକ୍ତି ଉପସ୍ଥିତ ଥିଲେ। ଦେଶର ଦ୍ୱିତୀୟ ସର୍ବୋଚ୍ଚ ସାମ୍ୱିଧାନିକ ପଦରେ ଜଗଦୀପ ଧନକଡ। ଦେଶର ଚତୁର୍ଦ୍ଦଶ ଉପରାଷ୍ଟ୍ରପତି ଭାବରେ ତାଙ୍କୁ ପଦ ଓ ଗୋପନୀୟତାର ଶପଥ ପାଠ କରାଇଛନ୍ତି ମହାମହିମ ରାଷ୍ଟ୍ରପତି ଦ୍ରୌପଦୀ ମୁର୍ମୁ। ରାଷ୍ଟ୍ରପତି ଭବନରେ ଆୟୋଜିତ ଶପଥ ପାଠ ସମାରୋହରେ ପ୍ରଧାନମନ୍ତ୍ରୀ, ପୂର୍ବତନ ରାଷ୍ଟ୍ରପତି ରାମନାଥ କୋବିନ୍ଦ, ପୂର୍ବତନ ରାଜ୍ୟସଭା ଅଧ୍ୟକ୍ଷ ଭେଙ୍କିଆ ନାଇଡ଼ୁଙ୍କ ସମେତ ବହୁ ବିଶିଷ୍ଚ ବ୍ୟକ୍ତିବିଶେଷ ଯୋଗ ଦେଇଥିଲେ। ଧନକଡ ୫୨୮ ଭୋଟ ପାଇ ମିଳିତ ବିରୋଧୀ ଦଳର ପ୍ରାର୍ଥୀ ମାର୍ଗାରେଟା ଆଲଭାଙ୍କୁ ପରାଜିତ କରିଥିଲେ।
ରାଜ୍ୟସଭା ଅଧ୍ୟକ୍ଷ ଭାବରେ ଏଣିକି ଗୁରୁଦାୟିତ୍ୱ ତୁଲାଇବାକୁ ଯାଉଛନ୍ତି ଜଗଦୀପ୍। ପଶ୍ଚିମବଙ୍ଗର ପୂର୍ବତନ ରାଜ୍ୟପାଳ ଜଗଦୀପ ଉପ-ରାଷ୍ଟ୍ରପତି ଭାବରେ ନିର୍ବାଚିତ ହେବା ପରେ ହିନ୍ଦୀରେ ଶପଥ ଗ୍ରହଣ କରିଥିଲେ। ୫ ବର୍ଷ ପାଇଁ ଏହି ପଦବୀରେ ରହି ଦାୟିତ୍ୱ ତୁଲାଇବେ ଜଗଦୀପ। ରାଜସ୍ଥାନ ଜାଟ୍ ସମ୍ପ୍ରଦାୟର ଏହି ଭେଟେରାନ ପଲିଟିସିଆନ୍ ୧୯୯୭ରୁ ଏ ଯାଏ ଅନୁଷ୍ଠିତ ହୋଇଥିବା ଉପ-ରାଷ୍ଟ୍ରପତି ନିର୍ବାଚନ ତୁଳନାରେ ସର୍ବାଧିକ ଭୋଟ ମାର୍ଜିନରେ ଜିତିଛନ୍ତି। ସେ ସର୍ବାଧିକ ୭୪.୩୬ ପ୍ରତିଶତ ଭୋଟ୍ ପାଇଥିଲେ। ପ୍ରଧାନମନ୍ତ୍ରୀ ଧନକଡଙ୍କୁ ସବୁବେଳେ ଚାଷୀ ପୁଅ ବୋଲି ନିଜର ଟ୍ୱିଟରେ ସମ୍ୱୋଧନ କରି ଆସିଛନ୍ତି। ତେବେ ଏହା ପଛରେ ଭିନ୍ନ ରାଜନୀତି ଥିବାର ଚର୍ଚ୍ଚା ବି ହେଉଛି। ଧନକଡଙ୍କ ନିଜ ରାଜ୍ୟ ରାଜସ୍ଥାନରେ ଆସନ୍ତାବର୍ଷ ସାଧାରଣ ନିର୍ବାଚନ ହେବାକୁ ଯାଉଛି। ଏବେ ରାଜସ୍ଥାନରେ ଅଶୋକ ଗେହଲଟଙ୍କ ନେତୃତ୍ୱାଧୀନ କଂଗ୍ରେସ ସରକାର ଅଛି।
ଦେଶର ଦ୍ୱିତୀୟ ସର୍ବୋଚ୍ଚ ସାମ୍ୱିଧାନିକ ପଦରେ ବସିଥିବାରୁ ହୁଏତ ରାଜସ୍ଥାନ ଭୋଟରେ ଏଥିରୁ ବିଜେପି ଫାଏଦାରେ ରହିପାରେ ବୋଲି ଆକଳନ କରାଯାଉଛି। ରାଜସ୍ଥାନ ହାଇକୋର୍ଟରେ ଆଇନଜୀବି ଥିବା ଧନକଡ ରାଜନୀତିରେ ୧୯୮୯ରେ ଏଣ୍ଟ୍ରି ମାରିଥିଲେ। ଜନତା ଦଳ ଟିକଟରୁ ଲୋକସଭାକୁ ନିର୍ବାଚିତ ହୋଇଥିଲେ। କଂଗ୍ରେସ ସମର୍ଥିତ ଚନ୍ଦ୍ରଶେଖର ସରକାରରେ ମନ୍ତ୍ରୀ ବି ଥିଲେ। ୧୯୯୧ରେ କଂଗ୍ରେସ ଟିକଟରେ ଲଢିଥିଲେ ବି ହାରିଯାଇଥିଲେ ନିର୍ବାଚନ। ସେଥର ଦଳ କ୍ଷମତାକୁ ଆସିଥିଲା ଓ ନରସିଂହ ରାଓ ପ୍ରଧାନମନ୍ତ୍ରୀ ହୋଇଥିଲେ। ୧୯୯୩ରୁ ୯୮ ବିଧାୟକ ହୋଇଥିଲେ। କିନ୍ତୁ ଅଶୋକ ଗେହଲଟଙ୍କ ଉତଥାନ ଦେଖି ତାଙ୍କର ସ୍କୋପ୍ କମ୍ ଥିବା ଜାଣିପାରିଥିଲେ। ଆଉ ୨୦୦୦ରେ ବିଜେପିରେ ସାମିଲ ହୋଇଥିଲେ ଧନକଡ। ଦୀର୍ଘ ଦୁଇ ଦଶନ୍ଧି ଧରି ଦଳର ସାଂଗଠନିକ କାମରେ ନିୟୋଜିତ ଥିଲେ। ୨୦୧୯ରେ ପଶ୍ଚିମବଙ୍ଗର ରାଜ୍ୟପାଳ ହୋଇଥିଲେ। ଆଉ ଦିଦି-ଧନକଡଙ୍କ ଭିତରେ ବିବାଦ କାହାରିକୁ ଅଛପା ରହିନି। କିନ୍ତୁ ବଡ଼ କଥା ଥିଲା କି, ଧନକଡଙ୍କ ପ୍ରବଳ ବିରୋଧୀ ସତ୍ତ୍ୱେ ଦିଦିଙ୍କ ଟିଏମସି ତାଙ୍କ ବିରୁଦ୍ଧରେ ଗଲାନି। କାରଣ ଉପ-ରାଷ୍ଟ୍ରପତି ନିର୍ବାଚନରେ ଭୋଟିଂରୁ ନିଜକୁ ଦୂରେଇ ରଖିଥିଲା।
ଜୁନରେ ରିଲାଏନସ୍ ସୋଲାର ଏନର୍ଜିରେ ନିବେଶ କରିବ ବୋଲି ଘୋଷଣା କରିଥିଲା। ଯେଉଁଥିରେ କି ଆଦାନୀର ପତିଆରା ଓ ଦବଦା ରହିଛି। ଠିକ ଏହା ପରେ ଜୁନରେ ଟେଲିକମ ଦୁନିଆରେ ପାଦ ଦେବ ବୋଲି ଆଦାନୀ ଘୋଷଣା କଲା । ଯେଉଁଥିରେ ମୁକେଶ ଅମ୍ବାନୀଙ୍କ ପତିଆରା ରହିଛି। ଆଉ ଏବେ ବିଦେଶରେ ପତିଆରା ଜାହିର କିରବାକୁ ଉଦ୍ୟମ ଜାରି ରିହଛି। ଅମ୍ବାନୀ ଏବେ ବିଦେଶରେ ଥିବା ଟେଲିକମ୍ କମ୍ପାନୀକୁ କିଣିବା ପାଇଁ ଯୋଜନା କରୁଛନ୍ତି। ଅନ୍ୟ ପଟେ ଆଦାନୀ ଗ୍ରୁପ ପାଖରେ ଫାଇଭ ଜି ୱେୟାର ଟେଲିକମୁନିକେସନ ସେବା ପାଇଁ ଏଯାଏଁ ଲାଇସେନସ ନାହିଁ। ଗତ ବର୍ଷ ଦୁଇ ଦଶନ୍ଧିରୁ ଅଧିକ ସମୟ ଧରି ଏସିଆ ମହାଦେଶର ୨ ଧନୀ ବ୍ୟକ୍ତି ମୁକେଶ ଅମ୍ବାନୀ ଓ ଗୌତମ ଆଦାନୀ ନିଜ ନିଜର ଅଲଗା କ୍ଷେତ୍ରରେ ବ୍ୟବସାୟ ବିସ୍ତାର କରିଥିଲେ। କିନ୍ତୁ ଏବେ ପରସ୍ପର ବ୍ୟବସାୟ ଉପରେ ଆଖି ପକାଇଛନ୍ତି। କେନ୍ଦ୍ର ସରକାରଙ୍କ ନିକଟତର ହେଛନ୍ତି ଏହି ଦୁଇ ଗୁଜୁରାଟୀ କମ୍ପାନୀ। ବ୍ଲମବର୍ଗ ରିପୋର୍ଟ ଅନୁସାରେ ମାର୍ଚ୍ଚରେ ଆଦାନୀ ଗ୍ରୁପ ସାଉଦି ଆରବରେ ନିବେଶ କରିବ ବୋଲି ଜଣାପଡିଥିଲା। ଏହି ନିବେଶ ଜରିଆରେ ଆଦାନୀ ତେଲ ଉପରେ ନିବେଶ କରିବ ବୋଲି ଜଣାପଡିଥିଲା। ଏହା ପୂର୍ବରୁ କିନ୍ତୁ ରିଲାଏନସ୍ ଅଶୋଧିତ ତେଲ ବ୍ୟବସାୟରୁ ନିଜର ଅଧିକାଂଶ ରାଜସ୍ବ ପାଇଛି । ସେହିପରି ତେଲ କ୍ଷେତ୍ରରେ ୨୦ ପ୍ରତିଶତ ଅଂଶକୁ ରିଲାଏନସ୍ ଆରାମକୋକୁ ବିକିବାକୁ କରିଥିବା ଯୋଜନା ବାତିଲ କରିଛି । । ଏପରି ସମୟରେ ଆଦାନୀ ଡିଜିଟାଲ ସେବା, କ୍ରୀଡା ,ରିଟେଲ ପେଟ୍ରୋକେମିକ୍ଲସ୍, ଏବଂ ମିଡିଆରେ ନିଜର ନିବେଶ ବଢାଇବାକୁ ଇଙ୍ଗିତ କରିଛି । ଅନ୍ୟ ପଟେ ବର୍ଷକ ମଧ୍ୟରେ ଆଦାନୀଙ୍କ ସମ୍ପତ୍ତି ବୃଦ୍ଧି ପାଇଛି। ମୁକେଶ ଅମ୍ବାନୀ ଏବେ ପ୍ରାୟ ୮୯.୬ ମିଲିୟନ ଡଲାରର ମାଲିକ। ଅମ୍ବାନୀ ଦୁନିଆର ୧୦ ଶ୍ରେଷ୍ଠ ଧନୀ ବ୍ୟକ୍ତି ତାଲିକାରୁ ବାଦ ପଡିଛନ୍ତି। ଅନ୍ୟ ପଟେ ଆଦାନୀ ବିଶ୍ବର ଗ ଚତୁର୍ଥ ଧନୀ ତାଲିକାରେ ଅଛନ୍ତି ।
ଆଗକୁ ଆଉ ଉଡିବନି ମିଗ୍ ୨୧ ଯୁଦ୍ଧ ବିମାନ । ୨୦୨୫ ସୁଦ୍ଧା ବନ୍ଦ ହେବ ଭାରତୀୟ ବାୟୁସେନାରେ କାର୍ଯ୍ୟକ୍ରମ ଥିବା ସମସ୍ତ ୪ ଟି ମିଗ୍ ୨୧ ସ୍କ୍ବାର୍ଡନ । ମିଗ୍ ୨୧ ବଦଳରେ ଅନ୍ୟ ଲଢୁଆ ବିମାନ ମୁତୟନ କରାଯିବ । ଆସନ୍ତା ସେପ୍ଟେମ୍ଭରରେ ଗୋଟିଏ ସ୍କ୍ବାର୍ଡନ ବନ୍ଦ କରିବାକୁ ଥିବା ବେଳେ ଅବିଶିଷ୍ଠ ୩ ଟି ସ୍କ୍ବାର୍ଡନକୁ ଆସନ୍ତା ୩ ବର୍ଷରେ ବନ୍ଦ କରାଯିବ । ଶ୍ରୀନଗରରେ ଅବସ୍ଥାପିତ ୫୧ ନମ୍ଭର ସ୍କ୍ବାର୍ଡନକୁ ବନ୍ଦ କରାଯିବ । ଏହି ସ୍କବାର୍ଡନ ସୋର୍ଡ ଆର୍ମସ ନାରେ ପରିଚିତ । ୨୦୧୯ ଫେବୁଆରୀ ୨୭ ତାରିଖରେ ଏଲଓସି ରେ ୱିଙ୍ଗ୍ କମାଣ୍ଡର ଅଭିନନ୍ଦନ ବାର୍ତ୍ତମାନ , ପାକିସ୍ତାନ ର ଏଫ ୧୬ ବିମାନକୁ ଖସାଇ ଦେଇଥିଲେ । ଅଭିନନ୍ଦନ ସେହି ସମୟରେ ୫୧ ନମ୍ଭର ସ୍କ୍ବାର୍ଡନରେ କାମ କରୁଥିଲେ ।
ସୋଭିଏତ ରୁଷରୁ ଆସିଥିବା ଏହି ମିଗ୍ ୨୧ ବିମାନ ଭାରତୀୟ ବାୟୁସେନାରେ ଦୀର୍ଘ ବର୍ଷ ହେଲା ସେବା ଯୋଗାଇ ଆସୁଛି । କିନ୍ତୁ ୬ ଦଶନ୍ଧୀରେ ୪ ଶହରୁ ଅଧିକ ଥର ଦୁର୍ଘଟଣା ଗ୍ରସ୍ତ ହୋଇଛି ମିଗ୍ ୨୧ ବିମାନ । ଏହି ଦୁର୍ଘଟଣା ୨ ଶହ ପାଇଲଟଙ୍କ ଜୀବନ ନେଇଛି । ବାୟୁସେନା ୧୯୬୩ ରେ ପ୍ରଥମ ସିଙ୍ଗଂଲ ଇଂଜିନ ମିଗ୍ ୨୧ ଲଢୁଆ ବିମାନ ପାଇଥିଲା । ତେବେ ମିଗ୍ ୨୧ ପରିବର୍ତ୍ତେ ବାୟୁସେନା ତେଜସର ବିଭିନ୍ନ ଭାରିଆଣ୍ଟ ସାମିଲ କରିବାର ଯୋଜନା ରଖିଛି ।
ପୁଣି ମୈଦାକୁ ଓହ୍ଲାଇବେ ସୌରଭ ଗାଙ୍ଗୁଲି। ଭାରତୀୟ କ୍ରିକେଟ୍ ଦଳର ପୂର୍ବତନ ଅଧିନାୟକ ତଥା ବର୍ତ୍ତମାନର କ୍ରିକେଟ ବୋର୍ଡ ଅଫ ଇଣ୍ଡିଆ (ବିସିସିଆଇ) ର ସଭାପତି ସୌରଭ ଗାଙ୍ଗୁଲି କ୍ରିକେଟ ମୈଦାନକୁ ଫେରିବାକୁ ଯାଉଛନ୍ତି। ବାମହାତୀ ବ୍ୟାଟ୍ସମ୍ୟାନ ସୌରଭ ଗାଙ୍ଗୁଲିଙ୍କର କ୍ରିକେଟ ଚମତ୍କାର ଫ୍ୟାନ୍ସମାନଙ୍କୁ ପୁଣିଥରେ ଦେଖିବାକୁ ମିଳିବ। ଲିଞ୍ଜାଣ୍ଡସ୍ ଲିଗ୍ କ୍ରିକେଟରେ ଏକ ସ୍ୱତନ୍ତ୍ର କ୍ରିକେଟ ମ୍ୟାଚ୍ ଖେଳୁଥିବାର ନଜର ଆସିବେ ଗାଙ୍ଗୁଲି। ଯାହାର ଖୁଲାସା ଗାଙ୍ଗୁଲି ନିଜେ କରିଛନ୍ତି।
ଗାଙ୍ଗୁଲି ଇଷ୍ଟାଗ୍ରାମରେ ପୋଷ୍ଟ କରି ଲେଖିଛନ୍ତି ଯେ, ଆଜାଦି କା ଅମୃତ ମହୋତ୍ସବଙ୍କ ପାଇଁ ଫଣ୍ଡ ସଂଗ୍ରହ ପାଇଁ ଏକ ଚ୍ୟାରିଟି ମ୍ୟାଚ ପ୍ରସ୍ତୁତି ହୋଇଛି। ଯେଉଁଥିପାଇଁ ସେ ଟ୍ରେନିଙ୍ଗର ମଜା ନେଉଛନ୍ତି। ସ୍ୱାଧୀନତାର ୭୫ ବର୍ଷ ଏବଂ ମହିଳା ସଂଶକ୍ତିକରଣ ପାଇଁ ସେ ଲିଞ୍ଜାଣ୍ଡସ୍ ଲିଗ୍ କ୍ରିକେଟର ସିଜିନ ୨ରେ ଏକ ଭର୍ଟ ସ୍ୱତନ୍ତ୍ର ମ୍ୟାଚ ଖେଳିବେ। ନିକଟରେ LLC ଘୋଷଣା କରିଥିଲେ ଯେ, ଆସନ୍ତା ସିଜନ ଭାରତରେ ଆୟୋଜିତ ହେବ। ଏହାସହ ଭାରତୀୟ ପ୍ରଶଂସକମାନେ ସୌରଭ ଗାଙ୍ଗୁଲିଙ୍କୁ ପୁଣି ଥରେ ମୌଦାନରେ ଖେଳିବାର ଦେଖିପାରିବେ। ତେବେ ଏହି ମ୍ୟାଚ ପାଇଁ ସୌରଭ ଗାଙ୍ଗୁଲି ତାଙ୍କର ପ୍ରସ୍ତୁତି ଆରମ୍ଭ କରିଦେଇଛନ୍ତି। ସେପଟେ ଗାଙ୍ଗୁଲି ଜିମ୍ ରେ ବହୁ ପରିଶ୍ରମ କରୁଥିବାର ନଜର ଆସିଛନ୍ତି।
ନୂଆଦିଲ୍ଲୀଃ ବିଶ୍ୱ ଜନସଂଖ୍ୟା କ୍ଷେତ୍ରରେ ଭାରତ ଦ୍ବିତୀୟ ସ୍ଥାନରେ ରହିଛି, ଯାହା ଅତ୍ୟନ୍ତ ଉଦ୍ବେଗ ଓ ଚିନ୍ତାର କାରଣ ହୋଇଛି। ତେବେ ଏହି ସଂଖ୍ୟା ଆଗାମୀ ଦିନରେ ଚିନ୍ତାଜନକ ଭାବେ ହ୍ରାସ ପାଇବ ବୋଲି ଆକଳନ କରାଯାଇଛି, ଯାହା ବିଶ୍ବାସ ଯୋଗ୍ୟ ନୁହେଁ ଆଦୌ। କିନ୍ତୁ ଷ୍ଟେନଫୋର୍ଡ ୟୁନିଭର୍ସିଟି ପକ୍ଷରୁ ଏକ ତଥ୍ୟ ସାମ୍ନାକୁ ଆସିଛି। ଷ୍ଟେନଫୋର୍ଡ ତଥ୍ୟ ଅନୁଯାୟୀ, ଭାରତର ଜନସଂଖ୍ୟା ଧୀରେ ଧୀରେ ଶେଷ ଆଡକୁ ଯାଉଛି।
ବର୍ତ୍ତମାନ ଦେଶର ଜନସଂଖ୍ୟା ବୃଦ୍ଧି ନକାରାତ୍ମକ ରହିଛି। କିନ୍ତୁ ଲୋକଙ୍କ ମଧ୍ୟରେ ସଚେତନତା, ଜ୍ଞାନ ଓ ଜୀବନରେ ସ୍ଥିରତା ଉଭେଇ ଯାଏ। ସର୍ଭେ ଅନୁଯାୟୀ ଆଗାମୀ ଦିନରେ ଦେଶର ଜନସଂଖ୍ୟା ଘନତ୍ବ ଦ୍ରୁତ ବେଗରେ ହ୍ରାସ ପାଇବ। ୭୮ ବର୍ଷରେ ଜନସଂଖ୍ୟା ୪୮କୁ ହ୍ରାସ ପାଇବ ବୋଲି ସର୍ଭେରେ କୁହାଯାଇଛି। ତେବେ ଜନସଂଖ୍ୟାକୁ ନେଇ ଚୀନ ଓ ଭାରତ ମଧ୍ୟରେ ଅଧିକ ପ୍ରଭେଦ ନ ଥିବା ବେଳେ କିନ୍ତୁ କେବଳ ଭାରତର ଜନସଂଖ୍ୟା ହ୍ରାସ ପାଇବ। ଉଭୟ ରାଷ୍ଟ୍ରର ଜଳବାୟୁ ପ୍ରାୟତଃ ସମାନ ଥିବା ବେଳେ ଭାରତର ଜନସଂଖ୍ୟା ହ୍ରାସ ପାଇବ ବୋଲି ସର୍ଭେରେ କୁହାଯାଇଛି। ସର୍ଭେ ଅନୁଯାୟୀ, ଭାରତରେ ପ୍ରତି ବର୍ଗ କିମିରେ ୪୭୬ ଲୋକ ଥିବା ବେଳେ ଏହା ଚୀନରେ ୧୪୮ ରହିଛି।
୨୧୦୦ ପର୍ଯ୍ୟନ୍ତ ଭାରତର ଜନସଂଖ୍ୟା ଘନତ୍ବ ଏହି ଜାଗା ଉପରେ ୩୩୫ ହେବ। ଏହା ବିଶ୍ବ ଜନସଂଖ୍ୟା ଘନତ୍ବ ତୁଳନାରେ ବହୁ ମାତ୍ରାରେ ଅଧିକ ରହିବ। ଜନସଂଖ୍ୟା ସଂକୋଚନକୁ ନେଇ ଅନୁମାନ କରାଯାଉଛି କି, ୨୦୨୨ରେ ଦେଶର ଜନସଂଖ୍ୟା ୧୪୧ କୋଟି ରହିଛି, ଯାହା ୨୧୦୦ରେ ହ୍ରାସ ପାଇ ୧୦୦. ୩ କୋଟି ହେବ। ସେହିପରି ଆମେରିକା, ଚୀନ ଆଦି ଦେଶର ଜନସଂଖ୍ୟା ମଧ୍ୟ ହ୍ରାସ ପାଇବ ବୋଲି ସର୍ଭେରେ ଦର୍ଶା ଯାଉଥିବା ବେଳେ କିନ୍ତୁ ଭାରତର ହ୍ରାସ ଅଧିକ ରହିବ ବୋଲି କୁହାଯାଇଛି।
ଯେତେ ଯାହା ହେଲେ ବି ଚୀନ ତାର ମନମାନୀ ଛାଡୁ ନାହିଁ । ଦୀର୍ଘ ଦିନ ହେବ ଭାରତ ଚୀନ ମଧ୍ୟ୍ୟରେ ଆଲୋଚନା ପାଇଁ ବୈଠକ ଉପରେ ବୈଠକ ବସୁଥିଲେ ବି ଚୀନ ତାର ବିସ୍ତାରବାଦ ନୀତି ଛାଡୁନାହିଁ । ଏଲଏସି ରେ ଚୀନ ନୁଆ ହାଇୱେ ବନାଇବା ପାଇଁ ଚାହୁଁଛି । ମିଳିଥିବା ସୁଚନା ଅନୁଯାୟୀ ତିବତ୍ତର ଲୁଂଜଠାରୁ ସିଂଙ୍ଗଜିଆ କ୍ଷେତ୍ରଯାଏଁ ଦୀର୍ଘତମ ହାଇୱେ ବନାଇବାକୁ ଯୋଜନା କରୁଛି ଚୀନ । ମିଡିଆ ରିପୋର୍ଟରେ କୁହାଯାଇଛି ଯେ ଲୁଞ୍ଜ କାଉଣ୍ଟି ଅରୁଣାଚଳ ପ୍ରଦେଶର ଏକଂ ଅଂଶ ଯାହାକୁ ଚୀନ ଦକ୍ଷିଣ ତିବ୍ବତର ଏକ ଅଂଶ ବୋଲି କହିଛି । ଜି ୬୬୫ ନାମରେ ଜଣାଶୁଣା ଏହି ରାଜପଥ ଗତ ସପ୍ତାହରେ ପ୍ରକାଶିତ ଯୋଜନା ଅନୁଯାୟୀ କାଉଣ୍ଟିଂ ଦେଇ ଯିବ ବୋଲି ଆଶା କରାଯାଉଛି ।
ଏହା ପ୍ରକୃତ ନିୟନ୍ତ୍ରଣ ରେଖା ( ଖଇଉ) ର ଠିକ ଉତ୍ତରରେ ଅବସ୍ଥିତ । ତେବେ ଚୀନର ଏହି ବିସ୍ତାରବାଦୀ ନୀତିକୁ ନେଇ ଭାରତୀୟ ସେନା କହିଥିଲା । ଏଲଏସି ନିକଟରେ ବଡ ପରିମାଣରେ ଚୀନ ନିଜର ଇନଫ୍ରାଷ୍ଟକଚର ବୃଦ୍ଧି କରୁଛି । ଚୀନ ସୀମା ନିକଟରେ ସଡକ , ରେଳ ଏବଂ ଏୟାର କନେକଟିଭିଟି ବଡାଉଛି । ଏହା ଦ୍ବାରା ପିଏଲଏର କ୍ଷମତା ବଢିବ । ତେଣୁ ସ୍ଥିତି ମୁକାବିଲା କରିବା ପାଇଁ ଆମେ ବି କ୍ଷମତା ଏବଂ ମେକାନିଜମର ବିକାଶ କରୁଛୁ । ତେବେ କୁହାଯାଉଛି କି ଚୀନ ଏଲଏସି ନିକଟରେ ହାଇୱେ ନିର୍ମାଣ କରି ଭାରତକୁ ଘେରିବାର ପ୍ଲାନ ବନାଇଛି ।
ମୁମ୍ବାଇଃ ପରଲୋକରେ ପ୍ରଖ୍ୟାତ ଗାୟକ ଭୁପିନ୍ଦର ସିଂହ। ମୁମ୍ୱାଇ ଅନ୍ଧେରୀ ସ୍ଥିତ କ୍ରିଟିକେୟାର ହସ୍ପିଟାଲରେ ତାଙ୍କର ଦେହାନ୍ତ ଘଟିଛି । ମୃତ୍ୟୁ ବେଳକୁ ତାଙ୍କୁ ୮୨ ବର୍ଷ ବୟସ ହୋଇଥିଲା। କ୍ୟାନ୍ସର ପୀଡିତ ଭୁପିନ୍ଦର କୋଭିଡରେ ସଂକ୍ରମିତ ହେବା ପରେ ୧୦ ଦିନ ହେବ ସେ ହସ୍ପିଟାଲରେ ଭର୍ତ୍ତି ହୋଇଥିଲେ। ଆଜି ତାଙ୍କର ଶେଷକୃତ୍ୟ ହେବ। ପଞ୍ଜାବର ଅମ୍ରିତସରଠାରେ ଭୂପିନ୍ଦରଙ୍କର ଜନ୍ମ ହୋଇଥିଲା। ପ୍ରଥମେ ଅଲ ଇଣ୍ଡିଆ ରେଡିଓରେ ସେ ଗାୟକ ଭାବେ କ୍ୟାରିୟର ଆରମ୍ଭ କରିଥିଲେ। ଦିଲ୍ଲୀ ଦୂରଦର୍ଶନରେ ବି ସେ କାମ କରିଥିଲେ। ଜଣାଶୁଣା ଗଜଲ ଗାୟକ ତଥା ପ୍ଲେବ୍ୟାକ ସିଙ୍ଗର ଭାବରେ ପରିଚିତ ଥିଲେ ଭୁପିନ୍ଦର ସିଂ। ଭୁପିନ୍ଦର ୭୦ ଏବଂ ୮୦ ଦଶକରେ ହିନ୍ଦୀ ଫିଲ୍ମ ଇଣ୍ଡଷ୍ଟ୍ରିରେ ଅନେକ ହିଟ୍ ଗୀତ ଦେଇଥିଲେ। ଯାହାକି ଆଜି ପର୍ଯ୍ୟନ୍ତ ଲୋକଙ୍କ ପାଟିରେ ରହିଛି। ତାଙ୍କର ଅନେକ ଫ୍ୟାନ ଫଲୋଇଙ୍ଗ ମଧ୍ୟ ରହିଛନ୍ତି।
ଫେବୃଆରୀ ୬,୧୯୪୦ ମସିହାରେ ଅମୃତସରରେ ଜନ୍ମଗ୍ରହଣ କରିଥିଲେ ଭୁପିନ୍ଦର ସିଂ। ତେବେ ତାଙ୍କର ଜୀବନ ବହୁ ସମସ୍ୟା ଦେଇ ଗତି କରିଥିଲା। ଭୁପିନ୍ଦର ସିଂଙ୍କୁ ପ୍ରଥମେ ସଙ୍ଗିତ ପ୍ରତି ଘୃଣା ଭାବ ଆସିଥିଲା। ସେ ଅଲ୍ ଇଣ୍ଡି ରେଡିଓରେ ଅଭିନୟ କରି ନିଜର କ୍ୟାରିୟର ଆରମ୍ଭ କରିଥିଲେ। ତେବେ ଗୀତକୁ ଘୃଣା କରୁଥିବା ଭୁପିନ୍ଦର କିପରି ଦେଶର ମହାନ ଗଜଲ ଗାୟକ ହୋଇଥିଲେ ଚାଲନ୍ତୁ ଜାଣିବା।
ପ୍ରଥମେ ତାଙ୍କ ସଙ୍ଗୀତ ପ୍ରତି ଥିବା ଘୃଣା କାହାଣୀ ବିଷୟରେ ଆଲୋଚନା କରିବା। ଭୁପିନ୍ଦର ସିଂଙ୍କ ସଙ୍ଗୀତ ଗୁରୁ ଥିଲେ ତାଙ୍କ ବାପା ପ୍ରଫେସର ନାଥ ସିଂ। ତାଙ୍କ ବାପା ନିଜେ ଜଣେ ଉତ୍କୃଷ୍ଟ ସଂଗୀତଜ୍ଞ ଥିଲେ। ସେ ତାଙ୍କ ବାପାଙ୍କଠାରୁ ସଙ୍ଗୀତ ଶିକ୍ଷା କରୁଥିବା ବେଳେ ତାଙ୍କ ବାପାଙ୍କର ଅନୁଶାସନ ଥିଲା କଠୋର। ତାଙ୍କ ବାପାଙ୍କର ଏହି କଠୋର ଅନୁଶାସନ ହେତୁ ଭୁପିନ୍ଦର ସଙ୍ଗୀତକୁ ଚିଡିବାରେ ଲାଗିଲେ। କିନ୍ତୁ ସମୟ ଗଡିବା ସହିତ ସଙ୍ଗୀତ ପ୍ରତି ତାଙ୍କର ଇଚ୍ଛା ବଢିବାକୁ ଲାଗିଲା। ଏବଂ ତାଙ୍କ ଭିତରେ ସଙ୍ଗତକୁ ନେଇ ପ୍ରେମ ଜାଗ୍ରତ ହୋଇଥିଲା। ଏହାପରେ ସେ ଦେଶର ପ୍ରସିଦ୍ଧ ଗଜଲ ଗାୟକନାମରେ ପରିଚୟ ସୃଷ୍ଟି କରିଥିଲେ।
ଭୁପେନ୍ଦ୍ରର ସିଂଙ୍କ ଗାଇଥିବା ଗୀତଗୁଡିକ ଲୋକମାନଙ୍କ କାନକୁ ଆନନ୍ଦ ଦେଇଥାଏ। 'ନାମ ଗୁନ ଜାଏଗା', 'କଭି କିସି କୋ ମୁକମଲ ଜହାଁ ନହିଁ ମିଲତା', 'ଦରୋ ଦିବାର ପେ ହସରତ ସେ ନଜର କରତେ ହେଁ', 'ଖୁସ ରହୋ ଅହଲେ ୱତନ ହମ ତୋ ସଫର କରତେ ହେଁ', ଭଳି ଗୀତ ଗୁଡିକୁ ଗାଇବା ସମୟରେ ଭୁପିନ୍ଦର ସିଂ ସର୍ବଦା ମନେପଡିବେ। 'ମେରୀ ଆୱାଜ ଭି ପେହେଚାନ ହେ', କୁ ଭୁପିନ୍ଦର ସିଂ ମଧ୍ୟ ତାଙ୍କର ସ୍ୱର ଦେଇଥିଲେ। ଏହି ଗୀତରୁ ଭୁପିନ୍ଦରଙ୍କୁ ପରିଚୟ ମିଳିଥିଲା।
ଓଟିଏମ୍ ର ଅନ୍ତିମ ସଂସ୍କାର!
Naxatra News, a NK Media Venture is the first 24x7 Odia Current affairs and News channel of Odisha. Set up in 2009 and headquartered at Bhubaneswar, it believes in its motto "POWER OF TRUTH". Known for raising social issues through its hard hitting stories and shows, Naxatra News is Odisha's only Unbiased News Channel which is driven towards the welfare of the people.
